<classify> ZAIDI ya wanafunzi 1,102 sawa asilimia 26.3 kati ya 4,195 waliotakiwa kuanza masomo ya sekondari mwaka 2019 wilaya Tunduru mkoani Ruvuma, hawajajiunga katika shule walizopangiwa licha ya muhula mpya wa masomo kuanza tangu mwezi Januari.Hadi sasa wanafunzi walioripoti kwenye shule kwa ajili ya kuendelea na elimu ya sekondari ni 3,088 tu ambao ni sawa na asilimia 70 huku wanafunzi wa kike 8 waliomaliza darasa la saba mwaka 2018 na kutakiwa kujiunga na sekondari wakitajwa kukatisha masomo yao kwa kupata ujauzito.Idadi hiyo ya wanafunzi wa kike kukatisha masomo kutokana na kupata ujauzito inaweza kuongezeka ikilinganisha na ile ya mwaka 2017 ambapo wanafunzi wa kike 56 waliotakiwa kuanza sekondari mwaka 2018 walishindwa kuendelea na masomo yao.Kutokana na hali hiyo, Mkuu wa wilaya ya Tunduru, Juma Homera, ameliagiza Jeshi la polisi kuzifikisha mahakamani kesi zote zinazohusiana na tatizo la wanafunzi kupewa ujauzito.Homera amesema, kuna changamoto kubwa kesi za mimba kushindwa kufikishwa mahakamani na kuwaonya watendaji wa vijiji na kata kuacha mara moja tabia ya kumaliza kesi hizo kienyeji kwani imechangia sana kuongezeka kwa vitendo vya wanaume kufanya mapenzi na wanafunzi wa kike na hivyo kukatisha ndoto za maisha yao.Aidha mkuu huyo wa wilaya, amekemea tabia ya baadhi ya walimu wa shule za msingi na sekondari kujihusisha kimapenzi na wanafunzi na kuwaagiza wakuu wa shule kuwachukulia hatua za kinidhamu na kisheria ikiwemo kuwafikisha mahakamani walimu wao ambao watabainika kufanya mapenzi na wanafunzi wa kike.Sambamba na hilo, Homera ameomba viongozi wa dini mbalimbali kuisaidia serikali kuhamasisha waumini wao juu ya umuhimu wa elimu badala ya kazi hiyo kuiachia serikali peke yake.  <topic>: KITAIFA 